Na temelju članaka 58.i 118. Zakona o odgoju i obrazovanju u osnovnoj i srednjoj školi (NN 87/08, 86/09,92/10, 105/10, 90/11, 5/12, 16/12, 86/12, 126/12, 94/13, 152/14.) i članaka 23. i 200. Statuta Osnovne škole „Vladimir Nazor“ Duga Resa, Školski odbor na sjednici održanoj 8.9.2016. donio je

**PRAVILNIK O KUĆNOM REDU**

## OPĆE ODREDBE

**Članak 1.**

Ovim Pravilnikom uređuje se kućni red u Osnovnoj školi VLADIMIR NAZOR (u daljem tekstu: Škola).

**Članak 2.**

Kućnim se redom u Školi:

1. utvrđuju pravila i obveze ponašanja u Školi, unutarnjem i vanjskom prostoru
2. utvrđuju pravila međusobnih odnosa učenika
3. utvrđuju pravila međusobnih odnosa učenika i radnika
4. utvrđuje radno vrijeme
5. utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
6. utvrđuje način postupanja prema imovini.

**Članak 3.**

Ovaj Pravilnik odnosi se na sve osobe za vrijeme njihova boravka u školskim prostorima.

Školskim prostorom smatra se sav zatvoreni prostor škole, kao i okoliš koji pripada OŠ Vladimir Nazor.

Učenici su dužni ponašati se u skladu s ovim pravilnikom i u slijedećim slučajevima:

* kada organizirano odlaze, borave i vraćaju se sa izložbi i drugih kulturnih manifestacija
* kada organizirano odlaze, borave i vraćaju se sa liječničkog pregleda
* za vrijeme svih drugih aktivnosti koje se ostvaruju izvan prostora Škole, a organizirane su u cilju ostvarivanja odgojno-obrazovnog rada Škole (izleti, ekskurzije, posjeti koncertima i kazališnim predstavama i slično).

**Članak 4.**

S odredbama ovog Pravilnika razrednici su dužni upoznati učenike i njihove roditelje odnosno skrbnike.

Ovaj Pravilnik obvezno se ističe na vidljivom mjestu u hodniku Škole.

## PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU

**Članak 5.**

Učenici, radnici Škole te druge osobe mogu boraviti u prostoru Škole tijekom radnog vremena Škole.

**Članak 6.**

U prostoru Škole i školskom okruženju(okolišu) zabranjeno je:

* pušenje
* nošenje oružja
* pisanje po zidovima i inventaru škole, te oštećivanje i uništavanje navedenih
* bacanje izvan koševa za otpatke papira, žvakaćih guma i sl.
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar ili eksploziju
* igranje igara na sreću i sve vrste kartanja
* unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

**Članak 7.**

Radnici i učenici Škole dužni su se kulturno odnositi prema roditeljima i drugim osobama koje borave u Školi i obrnuto.

**Članak 8.**

Učenici mogu boraviti u Školi u vrijeme određeno za nastavu i ostale oblike odgojno-

-obrazovnog rada.

Učenik je dužan doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza osim učenika putnika koji čekaju prijevoz do kuće.

**Članak 9.**

Učenik je dužan:

* kulturno se ponašati za vrijeme boravka u Školi i izvan nje
* pozdravljati sve djelatnike škole
* održavati čistima i urednima prostore Škole
* dolaziti uredan u Školu i prilikom ulaska u školu očistiti obuću od prljavštine na predviđenom mjestu na ulazu škole
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno ući u učionicu prije početka nastave i pripremiti se za rad

**Članak 10.**

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika.

U kabinet učenici trebaju ući zajedno s učiteljem.

**Članak 11.**

Učenici koji su zakasnili na nastavu, trebaju tiho ući u učionicu i ispričati se učitelju.

Svako neopravdano kašnjenje učenika na nastavu učitelj je dužan evidentirati.

**Članak 12.**

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati,ali to zavisi o predmetu jer treba uzeti u obzir dinamiku sata.

**Članak 13.**

Razne predmete koje učenici ne koriste za rad u školi te predmete kojima mogu ugroziti sebe ili druge učenike ( npr. pirotehnička sredstva, oštri predmeti, itd.) ne smiju se nositi u školu. Ukoliko učitelj ili razrednik kod pojedinca nađe takve predmete, uzet će ih od učenika i o tome obavijestiti roditelje ili druge ustanove.

Na nastavi učenik ne smije koristiti mobitel, mp3, mp4 i druge slične aparate. Najstrože je zabranjeno koristiti mobitele za snimanje učitelja i drugih učenika, kako za vrijeme nastave, tako i za vrijeme odmora. U slučaju da učitelj uoči ovakvu aktivnost, ovlašten je oduzeti mobitel učeniku i o tome obavijestiti roditelje.

**Članak 14.**

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor za predmetnu nastavu traje 2x15 minuta. Veliki odmor za učenike razredne nastave traje 20 minuta.

Za vrijeme malih i velikih odmora učenici ne smiju napuštati zgradu.

**Članak 15.**

U razrednom odjelu tjedno se određuju dva redara.

Redari:

* dolaze 5 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog učitelja
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja, tajnika ili stručnog suradnika o nenazočnosti predmetnog učitelja na nastavi
* prijavljuju učiteljima početkom svakoga nastavnog sata nenazočne učenike
* izvješćuju o nađenim predmetima učitelja
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog učitelja.

**Članak 16.**

Za vrijeme odmora jedan od redara obvezno mora biti u učionici i održavati red.

Svakog učenika koji se ne pridržava reda, redar je ovlašten prijaviti dežurnom učitelju.

**Članak 17.**

Redare iz članka 15.ovoga pravilnika određuje razrednik prema abecednom redu.

**Članak 18.**

Učenici razredne i predmetne nastave užinaju u blagovaonici.

Prije užine učenik je dužan oprati ruke.

Za vrijeme užine u blagovaonici mora biti red i mir.

1. **PRAVILA MEĐUSOBNIH ODNOSA UČENIKA**

**Članak 19.**

U međusobnim odnosima učenici:

* + trebaju pružati pomoć drugim učenicima Škole
  + trebaju dati primjeren savjet drugim učenicima u skladu s njihovim interesima
  + dužni su omogućiti drugim učenicima da iznose svoje mišljenje
  + trebaju informirati druge učenike o događajima u Školi
  + ne smiju ometati druge učenike u učenju i praćenju nastave
  + mogu predlagati osnivanje učeničkih udruga
  + trebaju poštovati i njegovati spolnu ravnopravnost
  + mogu predlagati razne oblike kulturno-umjetničkih, športskih i drugih sadržaja

**Članak 20.**

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobnog spora učenici su dužni zatražiti pomoć razrednika ili dežurnog učitelja.

1. **PRAVILA MEĐUSOBNIH ODNOSA UČENIKA I RADNIKA ŠKOLE**

**Članak 21.**

Učenici su dužni uljudno se odnositi prema učiteljima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

**Članak 22.**

Kod ulaska u Školu ili izlaska iz Škole učenici trebaju dati prednost starijim osobama.

**Članak 23.**

Učenici smiju samo uz dopuštenje ulaziti u zbornicu, ured ravnatelja, tajnika i stručne službe.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

**Članak 24.**

Imenik učenika i dnevnik rada na nastavu i s nastave mogu nositi samo učitelji. Učenicima je dopušteno nositi na nastavu i s nastave dnevnik rada i imenik učenika samo na izričiti zahtjev učitelja.

Pedagoška dokumentacija ne može se iznositi iz škole.

**Članak 25.**

Učitelj ne smije za vrijeme nastave narediti učeniku da izađe iz učionice.

1. **RADNO VRIJEME**

**Članak 26.**

Radno vrijeme Škole je od 7 do 21 sat.

**Članak 27.**

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

**Članak 28.**

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

**Članak 29.**

Raspored radnog vremena ravnatelja, stručnih suradnika, tajnika i računovođe ističe se na ulaznim vratima njihovih ureda, a stranke primaju u vrijeme cjelokupnog trajanja svog radnog vremena.

1. **PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

**Članak 30.**

Radnici Škole u suradnji s učenicima dužni su se skrbiti za siguran boravak i rad u Školi.

**Članak 31.**

U Školi za vrijeme rada dežuraju učitelji, domari i spremačice.

Raspored i obveze dežurnih osoba određuje ravnatelj.

Raspored dežurstava objavljuje se na oglasnoj ploči Škole.

**Članak 32.**

Dežurno tehničko osoblje:

* odobrava ulazak u Školu roditeljima, skrbnicima i drugim osobama i o tome vodi evidenciju

**Članak 33.**

U knjigu dežurstava upisuju se podaci koje odredi ravnatelj.

**Članak 34.**

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

**Članak 35.**

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja od strane radnika škole, učitelja i roditelja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

1. **POSTUPANJE PREMA IMOVINI**

**Članak 36.**

Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

**Članak 37.**

Radnici i učenici moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju.

**Članak 38.**

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

**Članak 39.**

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

**Članak 40.**

Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

**Članak 41.**

Radnici, učenici i druge osobe odgovorne su za štetu koju učine na imovini Škole prema Statutu škole, članak 168 i Zakonu o obveznim odnosima.

1. **PRIJELAZNE I ZAVRŠNE ODREDBE**

**Članak 42.**

Pedagoške mjere zbog povrede dužnosti utvrđene su Statutom OŠ Vladimir Nazor od članka 142. do članka 159. Na početku svake nastavne godine razrednici će sa njima upoznati roditelje, odnosno skrbnike i učenike.

**Članak 43.**

Stupanjem na snagu ovog Pravilnika prestaje važiti Pravilnik o školskom redu od 16.04.2015. godine.

**Članak 44.**

Ovaj Pravilnik stupa na snagu danom objavljivanja na oglasnoj ploči Škole.

PREDSJEDNICA ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_

Sanda Halovanić Bonetić

Klasa: 003-05-16-01/1

Ur.broj: 2133-31-16-01